Proiect

  
L E G E

 
pentru completarea Legii cu privire la ieşirea şi intrarea

 în Republica Moldova
 
Articol unic. – Legea cu privire la ieşirea şi intrarea în Republica Moldova nr. 269- XIII din 09.11.1994 (Monitorul Oficial al Republicii Moldova nr. 6/54 din 26.01.1995), cu modificările ulterioare, se completează, după cum urmează:
1. Capitolul I ” DISPOZIŢII GENERALE”
Articolul 1. se completează cu un nou alineat (6), avînd următorul cuprins:

“(6) Cetăţenii statelor membre ale Uniunii Europene, Statelor Unite ale Americii, Canada şi Japonia beneficiază de scutirea regimului de vize la intrarea în Republica Moldova.”
Alineatul (6) devine, respectiv, alineatul (7).

2. Capitolul VI  “DISPOZIŢII FINALE” se completează cu un nou articol 13, în următoarea redacţie:

“Articolul 13.  Prevederile alineatului (6) vor fi puse în aplicare începînd cu 1 ianuarie 2007.”








Preşedintele Parlamentului









Republicii Moldova

NOTA INFORMATIVĂ

la proiectul de Lege pentru completarea art. 1 al Legii cu privire la ieşirea şi intrarea în Republica Moldova.

În anul 1998, Parlamentul de la Chişinău a adoptat un document cu caracter istoric pentru destinul statului nostru – „Hotărîrea privind căile de depăşire de către R.Moldova a situaţiei de criză”. Prin votul majorităţii Legislativului, Hotărîrea a fixat ca obiectiv strategic major al Republicii Moldova orientarea spre integrarea europeană. Faptul a făcut posibilă reorientarea fermă a politicii externe şi a exporturilor R.Moldova spre Europa, spre stabilirea unor relaţii cît mai strînse cu ţările membre ale UE.

O activitate consistentă în sensul orientării Republicii Moldova spre integrarea europeană au desfăşurat-o delegaţiile Parlamentului ales în 1998 la Adunarea Parlamentară a Consiliului Europei, în Comitetul Interparlamentar Republica Moldova-Uniunea Europeană, în Adunarea Parlamentară a NATO. Datorită activităţii Comitetului Interparlamentar R.Moldova-UE a fost semnat un Acord de Parteneriat şi Cooperare dintre Republica Moldova şi UE, care a intrat în vigoare la 1 iulie 1999.

În ultimii ani, prin consensul celor mai importante forţe politice, Republica Moldova a proclamat orientarea europeană ca prioritate a politicii sale externe. 
În prezent, în anul 2006, Republica Moldova se află în al doilea an de realizare a Planului de Acţiuni Uniunea Europeană-Republica Moldova, fiind ţară aspirantă la integrarea europeană, avînd sarcina prioritară să obţină, cît mai curînd, un regim de comerţ asimetric cu ţările membre ale UE. Din anul 2007, în legătură cu extinderea UE, prin admiterea Bulgariei şi a Romaniei, hotarul comunităţii europene va fi la Est cu Republica Moldova. Statul nostru va obţine statutul de ţară-vecină a UE şi va trebui să-şi depună toate străduinţele să dobîndească şi statutul de membru asociat al UE. 

În acest sens, dar şi pentru a-şi demonstra deschiderea spre ţările membre ale UE în plan economic, politic şi strategic, se impune simplificarea regimului de vize pentru cetăţenii din ţările membre ale UE. De asemenea, avînd în vedere rolul deosebit pe care îl joacă SUA, Canada si Japonia, în calitate de ţări donatoare din afara UE, în promovarea reformelor democratice în Republica Moldova şi în sprijinirea acesteia în procesul de pregătire pentru integrarea europeană, este oportun ca regimul privilegiat de vize să se extindă şi asupra cetăţenilor acestor state. 
În acest scop, propunem modificarea Legii la cu privire la ieşirea şi intrarea în Republica Moldova, în sensul completării art.1 cu o prevedere ce ar include beneficierea, de către cetăţenii statelor membre ale Uniunii Europene, Statelor Unite ale Americii, Canada şi Japonia, de scutirea regimului de vize la intrarea în Republica Moldova.

Această modificare în regimul de vize pentru cetăţenii acestor ţări ar îmbunătăţi imaginea Republicii Moldova, ar fi o dovadă a aspiraţiei sale sincere de a conta pe sprijinul lor, precum şi o dovadă a fermităţii propriului angajament de a efectua reformele necesare pentru a fi admisă în familia occidentală.
